Judong Cokri Gitimo Tic ma Nenedi i Cokri mi Jumulembe pa Yehova?\nDilo pa Yehova umbe ku jutelwic ma juculo acula ku sente. Ento calu ubedo i rundi ma cokri mi Jukristo ucaku i ie acaka, tin bende juketho juliew kunoke judong cokri pi “nigwoko cokri pa Mungu.” (Tic mi Jukwenda 20:28) Judong cokri eno gitie dhanu ma co m’uteng’ni i tipo ma gitelo wi cokri man gigwoke ‘ku maru migi gigi ento ma jucung’ogi acung’a ngo kadok mi sayu nitimo kuloka de ngo, ento kud avane m’unegogi i wang’ Mungu.’ (1 Petro 5:1-3) Gitimo tic ang’o pi bero mwa?\nGidieng’ piwa man gigwokowa. Judong cokri telo wi cokri man gwoke i thenge mi tipo. Calu ging’eyo nia Mungu re m’umio igi tic maeno ma pire tek, judong cokri rwodho ngo arwodha iwi dhanu pa Mungu, ento gikonyowa ni bedo maber man kud anyong’a. (2 Jukorinto 1:24) Calu jakwac dieng’ akeca pi rombe pare acel acel, judong cokri gi ii ni ng’eyo ng’atuman acel acel mi cokri.—Lembrieko 27:23.\nGiponjowa ku kite mi timo yeny pa Mungu. Kubang’ yenga judong cokri telo wi coko ma tung’ tung mi cokri kara yioyic mwa ubek tek. (Tic mi Jukwenda 15:32) Jumaco maeno m’uworo Mungu i atira ginyutho lapor i tic mi rweyo lembanyong’a, girweyo kudwa man nitendowa i ayi ma tung’ tung’ mi tic ne.\nGiketho cwiny ng’atuman acel acel i kindwa. Kara gidieng’ pi thenge mi tipo pa ng’atuman acel acel i kindwa, judong cokri copo niliewowa i pacu mwa kunoke i Ot Ker pi nimio iwa kony man nitielo cwinywa ni kadhu kud i lembagora.—Yakobo 5:14, 15.\nM’uweko tic ma gitimo i cokri, judong cokri dupa tie bende ku tic migi mi kum man ku rwom i udi migi, lembe maeno bende ubekwayu giwodh saa migi man gidieng’ pire. Pieno, calu umego eno timo tic ma tek, giromo ya waworgi.—1 Jutesaloniki 5:12, 13.\nTic mi judong cokri tie ang’o i cokri?\nJudong cokri dieng’ nenedi pi ng’atuman acel acel i kindwa?\nNg’a dhe m’uromo ni bedo jadwong’ cokri kunoke jakony tic? Icopo nisomo lembe m’ukwaere i bang’ ng’atu nino i Biblia i giragora pa 1 Timoteo 3:1-10, 12, man Tito 1:5-9.\nUkwayu nitimo ang’o kokoro pi niromo nilimo batizo? Ponj nia batizo nyutho ang’o man jucikiri nilimo nenedi.